CELEX: 32021D0787
Language: sl
Date: 2021-05-12 00:00:00
Title: Izvedbeni sklep Komisije (EU) 2021/787 z dne 12. maja 2021 o dovoljenju Litvi, da zavrne oprostitev plačila trošarine za nekatere izdelke za izpiranje ust in kozmetične žgane pijače v skladu z Direktivo Sveta 92/83/EGS (notificirano pod dokumentarno številko C(2021) 3260) (Besedilo v litovskem jeziku je edino verodostojno)

17.5.2021   
               
               
                  SL
               
               
                  Uradni list Evropske unije
               
               
                  L 173/3
               
            
         IZVEDBENI SKLEP KOMISIJE (EU) 2021/787
         z dne 12. maja 2021
         o dovoljenju Litvi, da zavrne oprostitev plačila trošarine za nekatere izdelke za izpiranje ust in kozmetične žgane pijače v skladu z Direktivo Sveta 92/83/EGS
         
            
               (notificirano pod dokumentarno številko C(2021) 3260)
            
         
         (Besedilo v litovskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 92/83/EGS z dne 19. oktobra 1992 o uskladitvi strukture trošarin za alkohol in alkoholne pijače (1) ter zlasti člena 27(5) Direktive,
         ob upoštevanju naslednjega:
         
                     (1)
                  
                  
                     Namen Direktive 92/83/EGS je ustvariti pogoje na področju obdavčitve alkohola, ki zagotavljajo vzpostavitev in delovanje notranjega trga. Člen 27(1) Direktive 92/83/EGS določa izdelke, zajete v navedeni direktivi, ki jih države članice oprostijo plačila trošarine. Člen 27(1)(b) Direktive 92/83/EGS določa oprostitev za denaturirane izdelke, zajete v navedeni direktivi, ki se uporabljajo za proizvodnjo katerega koli izdelka, ki ni namenjen za prehrano. Sistem, določen v Direktivi 92/83/EGS, je sistem vzajemnega priznavanja. Ko je izdelek iz člena 27(1)(b) Direktive 92/83/EGS oproščen plačila trošarine v kateri koli državi članici, se lahko prosto giba po vsej Uniji, ne da bi bil obdavčen s trošarino. Člen 27(5) Direktive 92/83/EGS državam članicam dovoljuje, da zavrnejo odobritev take oprostitve, če zadevni izdelek omogoča davčno izmikanje, izogibanje ali zlorabo.
                  
               
                     (2)
                  
                  
                     Litva je z dopisom z dne 3. junija 2016 v skladu s členom 27(5) Direktive 92/83/EGS uradno obvestila Komisijo, da je zavrnila odobritev oprostitve plačila trošarine iz člena 27(1)(b) Direktive 92/83/EGS za etilni alkohol, denaturiran z izopropilnim alkoholom, v količini največ deset litrov na en hektoliter absolutnega etilnega alkohola, ki se uporablja v nekaterih izdelkih za izpiranje ust in kozmetičnih žganih pijačah (v nadaljnjem besedilu: zadevni izdelki). Litva meni, da so zadevni izdelki v Litvi povzročili izmikanje, izogibanje in zlorabo.
                  
               
                     (3)
                  
                  
                     Komisija je 15. junija 2016 sporočilo Litve posredovala drugim državam članicam in jih pozvala, naj predložijo svoje pripombe.
                  
               
                     (4)
                  
                  
                     Na seji Odbora za trošarine 8. novembra 2016 so se države članice strinjale, da mora projektna skupina Fiscalis za ureditev za dokončanje dela v zvezi s popolnoma in delno denaturiranim alkoholom preučiti formulacije za denaturacijo kozmetičnih izdelkov in izdelkov za osebno nego ter podati mnenje o ustrezni formulaciji za te izdelke. Odbor bo zadevo ponovno obravnaval na podlagi mnenja projektne skupine Fiscalis. Slednja je ugotovila, da se ista formulacija kot v zadevnih izdelkih uporablja tudi v številnih drugih izdelkih, ki niso namenjeni za prehrano ljudi. Vendar ti drugi izdelki niso povzročili izmikanja, izogibanja ali zlorabe. Obdavčitev vseh izdelkov, denaturiranih z navedeno formulacijo, bi bila zato nesorazmerna. Komisija je zato z dopisom z dne 21. januarja 2019 Litvo pozvala, naj predloži podroben opis zadevnih izdelkov in ne denaturacijske formulacije.
                  
               
                     (5)
                  
                  
                     Litva je z dopisom z dne 21. avgusta 2019 predložila dodatne informacije o zadevnih izdelkih. Komisija je te informacije posredovala drugim državam članicam. Litva je v dopisu pojasnila, da gre za izdelke za izpiranje ust z blagovnimi znamkami „Classic“ in „Crystal“ ter kozmetične žgane pijače z blagovnimi znamkami „Yellow“, „Citrus“, „Green“, „Citrina“, „Red“, „Avietė“, „Blue“ in „Juodieji serbentai“ z volumenskim deležem alkohola približno 20 % oziroma 60 %. Zadevni izdelki se ne uporabljajo za higienske ali kozmetične namene, navedene na etiketi. V skladu z dopisom gospodarski subjekti navedene izdelke tržijo ranljivim skupinam litovskega prebivalstva za uživanje kot alkoholne pijače, ki povzročajo vinjenost, ne da bi odstranili strupeni denaturant, ki škoduje zdravju ljudi. Zadevni izdelki se uporabljajo za prehrano ljudi, zato Litva meni, da zanje ne bi smela veljati oprostitev plačila trošarine. Litva je v dopisu sklenila, da to povzroča zlorabo iz člena 27 Direktive 92/83/EGS.
                  
               
                     (6)
                  
                  
                     Poleg tega je Litva ocenila, da je od leta 2009 do leta 2016 skupna količina zadevnih izdelkov, prodanih na litovskem trgu, znašala približno 1 500 000 litrov, kar znaša približno 11 500 000 EUR izgubljenega prihodka od trošarin ali en odstotek celotnega prihodka od trošarin za etilni alkohol v Litvi v navedenem obdobju. Litva je v dopisu sklenila, da to povzroča zlorabo, utajo in izogibanje iz člena 27 Direktive 92/83/EGS.
                  
               
                     (7)
                  
                  
                     Države članice so na seji Odbora za trošarine 15. novembra 2019 razpravljale o obdavčitvi izdelkov in dokazih, ki jih je predložila Litva in ki dokazujejo izmikanje, izogibanje in zlorabo. Države članice so izrazile podporo obravnavanju tega vprašanja v Litvi. Poleg tega so izrazile podporo obravnavi resnega tveganja, da bi gospodarski subjekti zlahka spremenili blagovno znamko zadevnih izdelkov ali izvedli druge spremembe, da bi se izognili zavrnitvi odobritve oprostitve v skladu s členom 27(1)(b) Direktive 92/83/EGS.
                  
               
                     (8)
                  
                  
                     Komisija meni, da uživanje zadevnih izdelkov kot alkoholnih pijač, ki povzročajo vinjenost, pomeni neprimerno uporabo, ki ima resne negativne posledice za zdravje in davčne prihodke.
                  
               
                     (9)
                  
                  
                     Gospodarski subjekti, ki tržijo zadevne izdelke, so upravičeni do ugodnejšega trošarinskega režima od tistega, ki se uporablja za alkoholne pijače. Litva je dokazala tudi znatno izgubo prihodkov iz trošarin za etilni alkohol, ki se uporablja v zadevnih izdelkih. Na podlagi dokazov, ki jih je predložila Litva in ki jih je po njihovi naravi težko pridobiti, ter na podlagi ocen izgubljenega prihodka od trošarin Komisija meni, da zadevni izdelki povzročajo izmikanje, izogibanje in zlorabo.
                  
               
                     (10)
                  
                  
                     Glede na to, da zadevni izdelki povzročajo izmikanje, izogibanje in zlorabo, bi bilo treba Litvi dovoliti, da za navedene izdelke zavrne oprostitev v skladu s členom 27(1)(b) Direktive 92/83/EGS.
                  
               
                     (11)
                  
                  
                     Poleg tega Komisija meni, da bi se gospodarski subjekti, ki proizvajajo zadevne izdelke, zlahka izognili zavrnitvi odobritve oprostitve v skladu s členom 27(1)(b) Direktive 92/83/EGS s spremembo elementa zadevnih izdelkov, kot je blagovna znamka. Da se prepreči takšno izogibanje, bi bilo treba Litvi dovoliti tudi, da zavrne odobritev take oprostitve za vse druge podobne tekoče kozmetične žgane pijače in izdelke za izpiranje ust, ki se uživajo kot alkoholne pijače.
                  
               
                     (12)
                  
                  
                     Ukrepi iz tega sklepa so v skladu z mnenjem Odbora za trošarine –
                  
               SPREJELA NASLEDNJI SKLEP:
         
            Člen 1
            Litvi se dovoli, da zavrne odobritev oprostitve plačila usklajene trošarine za etilni alkohol, denaturiran z izopropilnim alkoholom, v količini največ deset litrov na en hektoliter absolutnega etilnega alkohola, ki se uporablja za proizvodnjo naslednjih tekočih kozmetičnih žganih pijač in izdelkov za izpiranje ust ali katerih koli drugih podobnih tekočih kozmetičnih žganih pijač in izdelkov za izpiranje ust, ki niso namenjeni za prehrano ljudi, ampak se uživajo kot alkoholne pijače:
            
                        (a)
                     
                     
                        izdelki za izpiranje ust z vsebnostjo alkohola, ki presega 20 vol. %, z blagovnima znamkama „Classic“ in „Crystal“;
                     
                  
                        (b)
                     
                     
                        kozmetične žgane pijače z vsebnostjo alkohola, ki presega 60 vol. %, z blagovnimi znamkami „Yellow“, „Citrus“, „Green“, „Citrina“, „Red“, „Avietė“, „Blue“ in „Juodieji serbentai“.
                     
                  
         
            Člen 2
            Ta sklep je naslovljen na Republiko Litvo.
         
         
            V Bruslju, 12. maja 2021
            
               
                  Za Komisijo
               
               Paolo GENTILONI
               
                  član Komisije
               
            
         
         
            (1)  UL L 316, 31.10.1992, str. 21.